钦定古今图书集成/明伦汇编/氏族典/第352卷 > 《廖用贤尚友录》 > 侯嬴
## 钦定古今图书集成/明伦汇编/氏族典/第352卷 > 《廖用贤尚友录》 > 侯嬴

按《史记信陵君传》：魏有隐士侯嬴，年七十，为大梁夷
门监者。公子闻之，往请，厚遗之，不肯受，公子乃自迎
侯生至家，为上客。魏安釐王二十年，秦昭王破赵长
平军，进围邯郸。公子姊为平原君夫人，遗书请救。公
子欲赴秦军，侯生曰：“嬴闻晋鄙兵符在王卧内，而如
姬最幸，力能窃之。诚一开口，请如姬得虎符，夺晋鄙
军，北救赵而西郤秦，此五霸之伐也。”公子从其计。如
姬果盗晋鄙兵符与公子，遂救邯郸，存赵。